'Besluiteloses sal skaal in die Baai laat swaai' Die metro in syfers | News24
'Besluiteloses sal skaal in die Baai laat swaai' Die metro in syfers
Danny Jordaan. Foto: CHARLES PULLEN
MET enkele dae voor die munisipale verkiesing is die ANC en die DA in Nelson Mandelabaai nog té "na aan mekaar" om te bepaal wie dié metro gaan verower.
Alles hang af van hoe besluitelose kiesers op 3 Augustus sal stem – wat die skaal in óf die ANC óf die DA se guns kan swaai.
Só meen prof. Joleen Steyn-Kotze, politieke ontleder aan die Nelson Mandela-Universiteit, terwyl die ANC en die DA, die twee dominante partye, alles insit en dié metro verwoed deurkruis in 'n laaste poging om kiesers te werf.
In die jongste Ipsos-peiling is verlede maand bevind dat die DA 4% meer steun as die ANC in die metro – wat Port Elizabeth, Uitenhage en Despatch insluit – geniet.
Die ANC, wat sedert 1994 enorme oorwinnings in dié metropool behaal het, het in 2014 se nasionale verkiesing egter net 49,17% van die stemme gekry. Die kiesersopkoms was 75,1%.
Die DA het 40,16% stemme gekry.
Luidens die Onafhanklike Verkiesingskommissie se statistieke het die ANC in die 2011-verkiesing 51,91% gekry en die DA 40,13%.
Steyn-Kotze het gesê die besluitelose kiesers kan die bepalende faktor wees in die metro wat die afgelope jare in 'n administratiewe krisis gedompel is en waar faksionalisme in die ANC, dienslewering verlam het.
Verder speel hoë vlakke van werkloosheid, 'n gebrek aan behuising en misdaad ook 'n groot rol in hoe kiesers sal stem.
Steyn-Kotze het gesê Danny Jordaan, die uitvoerende burgemeester, het die afgelope jaar in die pos "probeer om 'n skoon administrasie daar te stel".
"Die vraag is egter of dit goed genoeg was om die vertroue van vervreemde ANC-kiesers terug te wen en om nuwe kiesers na die ANC te lok.
"Dit gaan oor brood-en-botter-kwessies vir kiesers."
Volgens Steyn-Kotze het die DA van dag een af 'n aggressiewe verkiesingsveldtog onder leiding van Athol Trollip, sy burgemeesterskandidaat, gevoer.
"Die vraag is of die DA steun uit tradisionele ANC-steunbasisse kan trek. Net 3 Augustus sal dit wys.
"Ander faktore, soos die United Front-party en die Economic Freedom Fighters, moet ook in ag geneem word."
Onlangse navorsing deur die Electoral Institute for Sustainable Democracy in Africa (Eisa) het getoon dat bykans 'n derde van wyke waar die opkoms op stemdag in die metro hoër as die gemiddelde, ANC-gesind is. Die DA het die oorhand waar dit onder die gemiddelde is.
"Kiesersopkoms is egter nie altyd 'n goeie voorspeller van hoe 'n bepaalde wyk in die Baai sal stem nie," lui die verslag.